ມີເດຍລາວແຂວງອັດຕະປື ໂດຍ: ໄຊຍະສິນ ໃນຕອນເຊົ້າຂອງວັນທີ 11 ມີນາ 2021 ກອງປະຊຸມອົງການປົກຄອງແຂວງອັດຕະປື ງວດທີ I ປີ2021 ໄດ້ເປີດຂຶ້ນຢ່າງເປັນທາງການ ທີ່ຫ້ອງປະຊຸມຊັ້ນ5 ຕຶກສຳນັກງານອົງການປົກຄອງແຂວງ ໂດຍພາຍໃຕ້ການເປັນປະທານ ຂອງ ທ່ານ ເລັດ ໄຊຍະພອນ ກຳມະການສູນກາງພັກ, ເລຂາພັກແຂວງ ເຈົ້າແຂວງໆອັດຕະປື, ຫົວໜ້າອົງການປົກຄອງແຂວງ, ມີບັນດາທ່ານສະມາຊິກອົງການປົກຄອງແຂວງ ແລະ ແຂກທີ່ຖືກເຊີນຈາກສະພາປະຊາຊົນແຂວງ, ພະແນກການ, ອົງການທຽບເທົ່າພະແນກ, ຫ້ອງການ, ລັດວິສາຫະກິດອອ້ມຂ້າງແຂວງ ແລະ 5 ເມືອງ ທີ່ບໍ່ແມ່ນສະມາຊິກອົງການປົກຄອງແຂວງເຂົ້າຮ່ວມ.
ໂອກາດທີ່ມີຄວາມໝາຍສຳຄັນນີ້ ທ່ານ ເລັດ ໄຊຍະພອນ ໄດ້ໃຫ້ກຽດມີຄຳເຫັນກ່າວເປີດກອງປະຊຸມວ່າ: ໂດຍປະຕິບັດຕາມກົດໝາຍການປົກຄອງທ້ອງຖິ່ນ ກໍ່ຄືການກະກຽມຕົວຈິງ ມື້ນີ້ພວກເຮົາພ້ອມກັນດຳເນີນກອງປະຊຸມອົງການປົກຄອງແຂວງ ປະຈຳໄຕມາດທີ I ປີ2021 ຢ່າງເປັນທາງການ ຊຶ່ງເປັນກອງປະຊຸມທີ່ມີຄວາມໝາຍສຳຄັນຍິ່ງ ໃນການຈັດຕັ້ງຜັນຂະຫຍາຍມະຕິກອງປະຊຸມໃຫຍ່ ຄັ້ງທີXI ຂອງພັກ ເວົ້າລວມ, ເວົ້າສະເພາະກໍ່ຄືອົງຄະນະພັກແຂວງຂອງພວກເຮົາ ໃຫ້ເຂົ້າສູ່ຊີວິດຕົວຈິງ ແລະ ເປັນຮູບປະທຳເປັນກ້າວໆ. ກອງປະຊຸມເທື່ອນີ້ໄດ້ໄຂຂຶ້ນໃນທ່າມກາງບັນຍາກາດທີ່ທົ່ວພັກ-ທົ່ວລັດ ແລະ ທົ່ວປວງຊົນລາວທັງຊາດ ພວມເບີກບານມ່ວນຊື່ນ ຕໍ່ຜົນສຳເລັດບັ້ນເລືອກຕັ້ງສະມາຊິກສະພາແຫ່ງຊາດຊຸດທີ່ IX ແລະ ເລືອກຕັ້ງສະມາຊິກສະພາປະຊາຊົນແຂວງ ຊຸດທີ່ II ທີ່ຫາກໍ່ຜ່ານພົ້ນໄປ ຢ່າງເປັນຂະບວນການຟົດຟື້ນ ແລະ ກວ້າງຂວາງ; ການດຳເນີນກອງປະຊຸມຄັ້ງນີ້ຮຽກຮ້ອງມາຍັງບັນດາທ່ານທັງໝົດ ຈົ່ງພ້ອມກັນເຊີດຊູຄວາມຮັບຜິດຊອບ, ເອົາໃຈໃສ່ຄົ້ນຄວ້າປຶກສາຫາລືຕໍ່ບັນຫາຕ່າງໆ ໃຫ້ລະອຽດຖີ່ຖ້ວນເລິກເຊິ່ງ, ຊອກໃຫ້ເຫັນດ້ານດີ, ດ້ານອອ່ນ, ບົດຮຽນຖອດຖອນໄດ້, ປະກອບຄຳເຫັນອັນເປັນປະໂຫຍດ ເພື່ອພ້ອມກັນຊອກວິທີທາງແກ້ໄຂຢ່າງເໝາະສົມ ແລະ ກ້າວໄປເຖິງການຮັບຮອງບັນດາຄາດໝາຍສູ້ຊົນຂອງວຽກງານໃນແຕ່ລະດ້ານ. ພ້ອມນີ້ທ່ານຍັງໄດ້ກ່າວເປີດໃຫ້ດຳເນີນກອງປະຊຸມຂຶ້ນຢ່າງເປັນທາງການ.
ກອງປະຊຸມຄັ້ງນີ້ ຈະໄດ້ສະຫຼຸບຕີລາຄາຄືນ ການຈັດຕັ້ງປະຕິບັດ ມະຕິກອງປະຊຸມອົງການປົກຄອງແຂວງ ໃນໄລຍະຜ່ານມາ, ຜ່ານແຜນດຳເນີນງານຂອງອົງການປົກຄອງແຂວງ ໄລຍະ 5 ປີ (2021-2025), ສະຫຼຸບຕີລາຄືນການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມ, ການຄຸ້ມຄອງລາຍຮັບ-ລາຍຈ່າຍງົບປະມານ, ການຈັດຕັ້ງປະຕິບັດວຽກງານຕາມ 4 ວາລະໃຫຍ່ຂອງແຂວງ ປີ2020 ແລະ ທິດທາງ ປີ2021, ຮັບຟັງການລາຍງານການຈັດຕັ້ງປະຕິບັດວຽກຈັດສັນທີ່ດິນ, ຄຸ້ມຄອງຊັບພະຍາກອນທຳມະຊາດ ແລະ ສິ່ງແວດລ້ອມແບບຮອບດ້ານຂອງແຂວງ, ການສະຫຼຸບລາຍງານວຽກສ້າງບ້ານຕາມທິດສັງຄົມນິຍົມ, ການຟື້ນຟູໄພພິບັດ ຢູ່ເມືອງສະໜາມໄຊ, ວຽກງານສະກັດກັ້ນ ແລະ ຕອບໂຕ້ການແຜ່ລະບາດຂອງພະຍາດ COVID-19 ແລະ ວຽກງານການພົວພັນຮ່ວມມື ລະຫວ່າງ ແຂວງອັດຕະປື ແລະ ແຂວງອານຮຸຍ ( ສປ ຈີນ ) ໃນໄລຍະປີ 2020 ແລະ ທິດທາງປີ 2021. ພ້ອມນັ້ນຍັງຈະໄດ້ຮັບຟັງ ການລາຍງານບາງບັນຫາທີ່ເກີດຂຶ້ນ ໃນການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມຂອງແຂວງ ແລະ ການປະກອບຄຳເຫັນ ຈາກບັນດາພະແນກການ ອົງການອອ້ມຂ້າງແຂວງ ແລະ ບັນດາເມືອງ ເພື່ອເປັນການປຶກສາຫາລືກັນ ເຮັດໃຫ້ກອງປະຊຸມມີເນື້ອໃນສົມບູນ ແລະ ມີມະຕິເອກະພາບກັນ.
ກອງປະຊຸມດັງກ່າວຈະໄດ້ດຳເນີນເປັນເວລາ 1 ວັນ ສຳເລັດ.